Koma saman með prjónana í kvöld í Garðakaffi Berglind Gunnarsdóttir , starfsmaður í Garðakaffi á Akranesi , hefur ákveðið að standa fyrir svokölluðum prjónakaffi-kvöldum á kaffihúsinu . Þangað eru allir velkomnir og hvattir til að koma með prjónana sína eða hvaða handavinnu sem er . „ Við ætlum að hittast og spjalla . Hægt verður að fá sér kaffi og köku , sitja og hafa það kósý saman . Kaka dagsins verður á tilboði . Það er um að gera að mæta með handavinnuna sína með sér , “ segir Berglind . Hún prjónar sjálf og segist hafa vitað af alls kyns handavinnuklúbbum sem eru í gangi . Hún nefnir að margar stelpur séu að byrja að prjóna en hafi litla aðstoð . „ Mömmur og ömmur búa kannski ekki á svæðinu . Þær vilja jafnvel ekki ónáða fólk með heimsóknum , finnst þær vera með átroðning ef þær eru að biðja um hjálp . Þess vegna fannst mér sniðugt að halda þessi kvöld . Þá geta þær sem eru nýbyrjaðar fengið hjálp frá þeim sem eru reyndari . Auk þess langaði mig að auka starfsemina hérna í Garðakaffi . Það gæti verið gaman að vera hér með virkan hóp . “ Berglind bætir því við að ef aðsókn verður góð og vel gengur er möguleiki á fyrirlestrum og kynningum á vörum tengdum handavinnu . „ Við ætlum að hafa þetta næst í kvöld , fimmtudaginn 5. desember , frá klukkan 19:30 til 22 . Við erum búnar að hittast einu sinni og ég vil endilega halda þessu áfram . Hugsunin er að hafa þetta tvisvar í mánuði , fyrsta og þriðja fimmtudagskvöld í hverjum mánuði . Við verðum þó bara með eitt kvöld í desember og sleppum seinni dagsetningunni . Þá er svo stutt til jóla og allir hafa nóg annað að gera . “ Að lokum vill Berglind hvetja alla sem hafa áhuga á prjónaskap eða annarri handavinnu að kíkja í Garðakaffi á prjónakvöld . „ Bara koma og eiga notalega stund , skemmta sér og hlæja . Handavinnufólk er nefnilega mjög skemmtilegt , “ segir Berglind Gunnarsdóttir prjónakona að lokum .